C 495/30
FI
Euroopan unionin virallinen lehti
29.12.2022
Laatikko 3: Oikeudenmukaisen siirtymän keskeiset politiikat ja toimenpiteet, jotka olisi otettava huomioon päivitetyissä kansallisissa suunnitelmissa — edistetään energiatehokkuuden parantamiseen suunnattuja toimenpiteitä myös sosiaalisen asuntotuotannon alalla; tarjotaan taloudellisia kannustimia ja neuvontaa yksityishenkilöille ja kiinnitetään asianmukaista huomiota ristiriitaisiin kannustimiin erityisesti omistajien ja vuokralaisten keskuudessa sekä asumiskustannusten kehitykseen; — annetaan kaikille kuluttajille, etenkin haavoittuvassa asemassa oleville kotitalouksille, kohdennettua tietoa ja neuvontaa energiankulutuksen ja energialaskujen pienentämisestä myös digitaalisten työkalujen avulla; kohdennetaan energiansäästötoimenpiteitä sellaiseen kulutukseen ja tuotantotoimiin, joissa energiankulutus on suurta; — parannetaan energian käyttäjien vaikutusmahdollisuuksia helpottamalla uusiutuvista lähteistä olevan energian saantia yksinkertaistamalla lupamenettelyjä ja jatkamalla oman tuotannon kehittämistä kansalaisten ja uusiutuvan energian yhteisöjen kanssa sekä järjestämällä lisäksi kampanjoita, joissa keskitytään erityisesti haavoittuvassa asemissa oleviin ryhmiin ja maaseudulla ja syrjäseuduilla (esim.
EU:n syrjäisimmillä alueilla) asuviin kuluttajiin (40)); — vältetään kestävän liikenteen haasteet (joihin lukeutuu muun muassa kohtuuhintaisuus haavoittuvassa asemassa oleville kotitalouksille) suorilla tukitoimenpiteillä ja kehittämällä tarvittavaa infrastruktuuria; — tuetaan työllistymistä laadukkaaseen työhön erityisesti julkisten työvoimapalvelujen, räätälöidyn työnhakuneuvonnan ja muiden aktiivisten työmarkkinapoliittisten toimenpiteiden, kuten erilaisten kurssien, työllistämiseen ja työpaikasta toiseen siirtymiseen liittyvien kannustimien, kohdennettujen ja aikasidonnaisten työllisyysohjelmien, oppisopimuskoulutuksen tukijärjestelmien ja laadukkaan harjoittelun) avulla; — edistetään vihreään toimintaan liittyvien työpaikkojen luomista ja yrittäjyyttä esimerkiksi rahoitus- ja muilla toimenpiteillä, jotta varmistetaan matalan kynnyksen tuki aliedustetuille ja haavoittuvassa oleville ryhmille ja kannustetaan käyttämään vihreitä sopimuksentekoperusteita yrittäjille; — tarjotaan ihmisille ne taidot, joita tarvitaan laadukkaan työpaikan saamiseksi ja työvoimapulan ratkaisemiseksi vihreän ja digitaalisen siirtymän yhteydessä, edistämällä 1) osallistavaa koulutusta osaamistarpeita koskevien ennusteiden mukaisesti ja sidosryhmäkumppanuuksien avulla osaamissopi­ muksessa (41) määritetyn mukaisesti; 2) oppisopimuskoulutusjärjestelmiä, palkallista harjoittelua ja työelämään tutustumisjärjestelyjä; 3) aikuisten täydennys- ja uudelleenkoulutusta esimerkiksi yksilöllisten oppimistilien (42) tai laajalti tunnustettujen kurssien avulla taikka liittymällä Euroopan osaamissopimukseen (43); — varmistetaan tasapainoiset ja tasapuoliset koulutus- ja työllistymismahdollisuudet kaikilla tasoilla ja toimialoilla esimerkiksi pienentämällä nykyistä sukupuolten epätasapainoa, joka on ollut tähän asti tyypillistä STEM-alojen opiskelijoiden keskuudessa ja energia-alalla; — varmistetaan oikeudenmukaiset vero- ja etuusjärjestelmät sekä sosiaaliturva niiden henkilöiden ja kotitalouksien tukemiseksi, joihin vaikutukset kohdistuvat eniten (erityisesti haavoittuvassa asemassa olevat henkilöt ja kotitaloudet), muun muassa 1) kohdennetulla ja tilapäisellä suoralla tulotuella investointitoimenpiteiden täydentämiseksi, 2) siirtämällä verorasitusta ansiotuloista vihreisiin tavoitteisiin ja 3) tarjoamalla innovatiivisia työpaikasta toiseen siirtymisen malleja toimeentuloturvan varmistamiseksi työmarkkinasiirtymien aikana.
(40) EU:ssa on yhdeksän syrjäisintä aluetta, jotka sijaitsevat läntisellä Atlantilla, Karibian alueella, Amazonin metsäalueella ja Intian valtamerellä.
Näillä alueilla asuu yhteensä 4,8 miljoonaa kansalaista.
Syrjäisimmät alueet ovat saaria ja saaristoja, ja niihin kuuluu myös yksi maa-alue (Ranskan Guayana).
Nämä alueet eivät kuulu Manner-Euroopan verkkoon.
Hallintoasetuksen 5 artiklan 1 kohdan e alakohdan iv luetelmakohdan mukaan jäsenvaltioiden on otettava huomioon maantieteelliset, ympäristöön liittyvät ja luontoon liittyvät rajoitteet, mukaan lukien yhteenliittämättömiin alueisiin liittyvät rajoitteet, kun ne asettavat uusiutuvaa energiaa koskevia tavoitteita.
(41) https://pact-for-skills.ec.europa.eu/index_en (42) Neuvoston suositus yksilöllisistä oppimistileistä.
(43) Ks. myös JRC:n raportti: Czako V. Skills for the clean energy transition, Euroopan unionin julkaisutoimisto, Luxemburg, 2022, JRC129676.